اللی دؤردونجو درس
ساى (4)
سیرا سایلارى:
سیرا سایلارى شئیلرین سیراسینى بیلدیریر. بو سایلار میقدار سایلارینا دؤرد چئشیدلى (ینجى (inci)، ینجى (ıncı)، ونجو (uncu)، ۆنجۆ (üncü)) شکیلچیلرینى آرتیرماقلا دۆزهلر. بو سایلار "نئچهنجى" سوالینا جاواب وئرر: اۆچ --> اۆچۆنجۆ، اون --> اونونجو، ...
"ایکی، آلتى، یئددى" سایلارى، سسلى ایله بیتدیکلرى اۆچۆن، سیرا سایلارى شکیلچیلرى قوشولاندا، ایکى "ى" سسلیسیندن بیرى دۆشر: ایکینجى، آلتینجى، یئددینجى.
میقدار سایلارى شئیلرین میقدارینى بیلدیردیکلرى حالدا، سیرا سایلارى شئیلرین سیراسینى بیلدیرر.
سیرا سایلارینین ایکینجى خصوصیتى اونلارین صیفتلره یاخین اولماسیدیر. صیفتلر کیمى بو سایلار دا، عئین زاماندا "هانسى؟" سوالینا جواب وئرر.
میقدار سایلارینین ایسمى جمع اولا بیلمزدى، آنجاق سیرا سایلارینین ایسیملرى بعضى حاللاردا جمع علامتى آلا بیلر: اۆچۆنجۆ شاگیردلر، بیرینجى قهرمانلار، ...
سیرا سایلارى مۆستقیل ایشلندیکده، میقدار سایلارینا نیسبت، ایسیملره داها یاخین اولور.
بو حالدا سیرا سایلارى تامامیله مۆستقیل اشیانى نظرده جانلاندیریر و ایسیملر کیمى حاللانیر و جمعلهنیر: اۆچۆنجۆنۆ گؤردۆم، اونونجودان سوروشدوم، سککیزینجیلرى چاغیردیلار، ایکینجییه سؤزۆم واردیر، بئشینجیده ثروت واردیر، ...
سیرا سایلارى ایسیم مقامیندا ایشلهنَنده، ایسیملر کیمى "کیم؟" سوالینا جاواب وئره بیلیر: اۆچۆنجۆلر گلدى. کیملر گلدى؟
azb_Arab ace_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab